2023 2 7
LT
Europos Sąjungos oficialusis leidinys
C 47/135 2022 m. liepos 6 d., trečiadienis
Daugiašališkumo principo, įtvirtinto pagrindinėse ES vertybėse, atkūrimas
1. palankiai vertina bendrą Komisijos ir Komisijos pirmininko pavaduotojo ir Sąjungos vyriausiojo įgaliotinio užsienio reikalams ir saugumo politikai komunikatą Parlamentui ir Tarybai dėl didesnio ES indėlio į taisyklėmis grindžiamą daugiašališkumą; mano, kad šiuo komunikatu labai tiesiogiai prisidedama prie ES užsienio politikos krypties svarstymo ir tolesnės pažangos šioje srityje, pereinant nuo svarbaus, bet bendresnio pobūdžio įsipareigojimo remti veiksmingą daugiašališkumą, kaip nustatyta 2003 m.
Europos saugumo strategijoje, prie poreikio suderinti veiksmingo daugiašališkumo vertę ir tikslą su principingu pragmatizmu ir poreikio propaguoti ir išlaikyti ES interesus ir vertybes realizavimo, kaip nustatyta 2016 m. patvirtintoje Visuotinėje Europos Sąjungos užsienio ir saugumo politikos strategijoje; primena, kad geriausia daugiašališkumo principo gynimo strategija – jį atkurti padarant jį aktualesnį, atsparesnį ir veiksmingesnį;
2. pritaria bendrame komunikate pateiktam teiginiui, kad „Taryba […] turi taikyti Sutarties nuostatas, kurios bendros užsienio ir saugumo politikos srityje numato konstruktyvaus susilaikymo galimybę ir sudaro sąlygas sprendimus priimti kvalifikuota balsų dauguma“; pabrėžia, kad būsimuose ES sutarčių pakeitimuose užsienio politikos klausimais reikia įtvirtinti kvalifikuotos balsų daugumos balsavimą, nes tai leistų ES tapti veiksmingesne pasauline veikėja;
3. pritaria Komisijos ir Komisijos pirmininko pavaduotojo ir Sąjungos vyriausiojo įgaliotinio užsienio reikalams ir saugumo politikai nuomonei, kad ES turi ryžtingiau ginti savo interesus ir propaguoti visuotines vertybes, kuriomis ji grindžiama, ir kad todėl ES turi ginti ir stiprinti šias vertybes ir taisyklėmis grindžiamą tvarką ir daugiašališkumą kaip priemonę užtikrinti tarptautinei bendruomenei vienodas sąlygas, suteikti platformą įtraukiam dialogui politikos srityje, bendradarbiavimui ir konvergencijai ir pasiekti, kad būtų imtasi atsakomųjų politikos priemonių, kurioms pritartų plačioji tarptautinė bendruomenė ir kurios galėtų būti iš tikrųjų rezultatyvios;
4. pabrėžia, jog nepaprastai svarbu, kad ES sustiprintų savo išorės veiksmų ir diplomatijos priemonių rinkinį savo savarankiškomis priemonėmis, didindama savo gebėjimą būti pasauline veikėja ir „kalbėti vienu balsu“, kad būtų geriau apgintas daugiašališkumas, ir tai turėtų apimti Europos diplomatijos akademijos sukūrimą, kaip neseniai tai paragino padaryti Parlamentas; pakartoja savo raginimą įtraukti naująjį europinį bauhauzą, kaip naują priemonę, į ES išorės veiksmų priemonių rinkinį ir kaip naudingą kultūrinę ir viešąją diplomatinę priemonę, kuri yra labai svarbi skatinant vertybėmis grindžiamą daugiašalę tvarką ir stiprinant tarptautines partnerystes;
5. atkreipia dėmesį į ES gebėjimą sukurti labai veiksmingus ir įtraukius reguliavimo standartus, taikomus jos bendrajai rinkai, ir laikosi nuomonės, kad ES taip pat turėtų siekti propaguoti tokius standartus įgyvendindama savo išorės veiksmus, kaip paradigmą ir indėlį į diskusiją dėl veiksmingų visuotinių reguliavimo standartų; primena Europos Sąjungos sutarties (ES sutartis) 24 straipsnį, kuriame teigiama, kad „valstybės narės lojalumo ir savitarpio solidarumo dvasia aktyviai ir besąlygiškai remia Sąjungos užsienio ir saugumo politiką“ ir kad jos „nesiima jokių veiksmų, prieštaraujančių Sąjungos interesams arba galinčių sumenkinti jos, kaip tarptautinių santykių darną skatinančios jėgos, veiksmingumą“; yra susirūpinęs dėl kai kurių valstybių narių veiklos, pvz., pradėtų vykdyti dvišalių diplomatinių iniciatyvų su trečiosiomis šalimis, kurios gali prieštarauti ES sutarties 24 straipsnio nuostatoms;
6. mano, kad ES turi ir toliau būti tvirta bei svarbiausia daugiašališkumo pasaulyje gynėja ir vengti veiksmų, kuriais kenkiama šiems tikslams; vis dėlto daro išvadą, kad ES, siekdama išsaugoti savo konkurencinį pranašumą, turi reaguoti į pasaulinius veiksnius, pvz., didesnį susiskaidymą, prekybos kaip ginklo naudojimą ir protekcionizmą;
7. mano, kad ES turėtų dėti pastangas ieškant pasaulinių problemų, pvz., klimato kaitos, sprendimų, arba siekiant skatinti stabilumą ir taiką, ir tai panaudoti kaip galimybę užmegzti platesnius diplomatinius santykius su trečiosiomis šalimis, su kuriomis dialogas ir bendradarbiavimas kitais politikos klausimais gali ne visada būti tuojau pat įmanomas;
8. ragina ES tapti ryžtingesne ir strategiškesne kovojant su didėjančiomis pasaulinėmis grėsmėmis; pabrėžia, kad greitai besikeičiančio geopolitinio kraštovaizdžio sąlygomis pasaulis atsidūrė kryžkelėje ir kyla pavojus, kad daugiašalėse institucijose dominuos nedemokratiniai režimai; ragina prisiimti tvirtą, veiksmais grindžiamą įsipareigojimą ginti demokratiją ir pagrindines teises daugiašaliuose forumuose;